google/wiki40b huggingface dataset:
Sancho VI av Navarra

Liv og virke

Sancho VI arvet et svekket kongerike, stadig utsatt for angrep fra kongedømmet Castilla ved Alfonso VII og fra grevskapet Barcelona ved Ramon Berenguer IV, som også var konge av kongedømmet Aragón, og som i 1140 hadde godtatt delingen av kongedømmet i traktaten av Carrión.
Sancho VI forsøkte å styrke og utbedre kongedømmets grenser, som hadde blitt redusert i følge traktatene i Tudellén og Carrión, som han hadde blitt tvunget til å signere med Castilla og Aragón tidlig i sitt styre. Ved forliket i Soria greide Castilla til sist å få bekreftet å besitte territoriene som var erobret. Av hensyn til faren for at Castilla kunne erobre ytterligere områder vest i Navarra sikret Sancho VI på nytt kongelig autoritet ved å grunnlegge flere byer i 1181, inkludert San Sebastián, Vitoria, Treviño og andre. Han grunnla klostre og mange arkitektoniske bedrifter er datert til hans regime. 
Han var en fiende av Raymond Berengar IV av Aragón, men dennes sønn, Alfonso II av Aragón, delte landområdene som ble tatt fra Murcia med ham ved traktaten i Sangüesa i 1168. I 1179 signerte de to naboene igjen en pakt i Borja om gjensidig beskyttelse mot Castillas aggresjon. Han bygget også en allianse med den engelske kongen, og var hans allierte mot den franske kongen. Denne alliansen ble sikret med et dynastisk ekteskap da datteren hans ble gift med Rikard Løvehjerte.
Sancho VI døde den 27. juni 1194 i Pamplona hvor han ble gravlagt.
Martin Beck

TV-serie

I 1997 begynte Victoria Film å lage filmer med nye historier om Beck. Kun Beck selv, som spilles av Peter Haber og Gunvald Larsson, som spilles av Mikael Persbrandt, er igjen fra bøkene, i tillegg til at Skacke er med i to av filmene. Planen var opprinnelig også å ha med Kollberg, men dennes avsmak for skytevåpen passet ikke inn i konseptet. Samtidig introduseres flere nye figurer som er faste over lengre tid, deriblant Beck og Larssons yngre kollega Lena Klingström, som Beck etter hvert utvikler et forhold til, den noe eldre kollegaen Josef Hillman, Klingströms erstatter, Alice Levander, politisjefene Joakim Wersén og Margareta Oberg og ikke minst Becks innpåslitne nabo som kun går under navnet grannen. Filmene er plassert i nåtid.
De fleste av disse filmene gikk rett på TV, og har nytt stor suksess både på svensk TV 4 og norsk TV 2. Filmene har også hatt stor suksess i Tyskland. Enkelte av filmene har gått på kino. Det er totalt laget 38 filmer i serien.

Annet

Svenska Deckarakademin har gitt Martin Becks navn til sin årlige pris for beste oversatte kriminalroman, The Martin Beck Award.
Rumuara

Utseende

En middelsstor, avlang, gråbrunt-spraglete trebukk. Oversiden er nokså blank. Antennene er omtrent så lange som kroppen. Pronotum er omtrent så langt som bredt, med en liten tann midt på hver sidekant. Dekkvingene er noe tilsmalnende bakover, nokså kraftig punkterte.

Utbredelse

Arten er utbredt i Peru.
Jack Wallace

Bakgrunn

Wallace skadet seg i juli 2008, i en båtulykke på Lake George i New York. Han måtte amputere høyre fot over kneet på grunn av skadene han pådro seg. Han begynte med kjelkehockey i 2009, og debuterte på USAs landslag i 2016.

Idrettskarriere

Han deltok i World Sledge Hockey Challenge i desember 2016, der USA vant. USA vant World Sledge Hockey Challenge 2017, og han deltok i VM i kjelkehockey 2017, der USA tapte finalen 1-4 mot Canada. 
I 2018 deltok han i Turin Para Ice Hockey International Tournament, som USA vant. Han representerte USA under Paralympiske vinterleker 2018 i Pyeongchang. USA vant der finalen 2-1 over Canada.
Shenzhen

Lufthavn

Shenzhen Bao'an internasjonale lufthavn betjener byfylket.

Jernbane

Beijing-Hongkong høyhastighetsjernbane har stoppested her.
Den viktige jernbanelinjen Jingjiubanen har også stoppested her på sin ferd fra Beijing vestbanestasjon til Kowloon i Hongkong. Denne linjen løper gjennom blant annet Hengshui, Heze, Shangqiu, Xinzhou (ved Wuhan), Jiujiang, Nanchang, Heyuan og Huizhou.

Vei

Kinas riksvei 107 ender i Shenzhen. Den løper fra Beijing, og er på sin vei innom provinshovedstadene Shijiazhuang, Zhengzhou, Wuhan, Changsha og Guangzhou.
Kinas riksvei 205 har sluttpunkt i Shenzhen. Den begynner i Shanhaiguan i Hebei og ender opp i Shenzhen. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Oxyopes ramosus

Utseende

Oxyopes ramosus er en middelsstor, slank og langbeint edderkopp, lyst og mørkere brunspraglete. De åtte øynene danner omtrent en sekskant eller en litt kantete oval. Karakteristisk er at de to bakerste øynene, som sitter nesten midt oppe på hodet – hos de fleste andre edderkopper sitter de bakerste øynene på sidene. Beina har påfallende kraftige, stive børster. Bakkroppen er pæreformet, tilspisset bakerst.

Levevis

Oxyopes ramosus er en dagaktiv edderkopp, den er en god «jeger» som både kan både løpe meget raskt og hoppe ganske langt. De spinner ikke fangstnett, og klatrer gjerne rundt i vegetasjonen.
Før parringen gjennomfører hannen en innviklet «dans» med ritualiserte bevegelser for å få hunnen til å akseptere ham, ikke ulikt atferden hos hoppeedderkopper (Salticidae). Senere lager hun en flat, tallerkenformet eggsekk av silke som festes til vegetasjonen. Hun «står vakt» over denne til eggene klekkes.

Nær utdødd i Norge

Oxyopes ramosus ble regnet som utdødd i Norge, men ble gjenoppdaget ved Kristiansand, i 2006. Det var bare to eldre funn fra Norge, begge fra Drammenstraktene i 1877. Arten er oppført på den norske rødlisten fra 2006 og 2010, som sårbar (VU). Sommeren 2010 ble det gjort flere funn i Sør-Norge, og det kan synes som om den er mer utbredt enn antatt.
Keiko (spekkhugger)

Keiko var en spekkhogger, kjent som Willy i den første av tre Free Willy-filmer. Keiko døde av lungebetennelse i Halsa i Norge 12. desember 2003.

Bakgrunn

Han ble fanget av en fiskebåt utenfor Island i 1979 og ble fraktet til et akvarium. Han ble så solgt til Marineland i Canada, hvor han der ble trent opp til å være et oppvisningsdyr. Siden ble han solgt videre til Mexico by for 350 000 USD, hvor han var hovedattraksjon i fornøyelsesparken Reino Aventura.

Filmstjerne

I 1992 begynte innspillingen av Free Willy, en film om en liten gutt som prøver å redde en spekkhogger. Året etter ble filmen en stor hit på kinoene i USA, og det ble satt fokus på hvordan Keiko ble behandlet i Mexico by. Dette gjorde at filmstudioet Warner Bros, fornøyelsesparken og dyrerettighetsbevegelsen begynte å lete etter et nytt hjem til Keiko.

Free Willy Foundation

Free Willy Foundation ble stiftet i november 1994 ved hjelp av Warner bros. og en anonym giver. Året etter ble Keiko gitt til stiftelsen som offentliggjorde at Keiko skulle bli flyttet til et nytt 7,3 millioner dollars rehabiliteringssenter ved Oregon Coast Aquarium. 
United Parcel Service sponset flyttingen av Keiko som foregikk den 7. januar 1996. På denne tiden veide Keiko bare 3 og et halvt tonn, det normale for en hannspekkhogger er 4-6 tonn. Han ble plassert i sitt nye basseng og opplevde sjøvann for første gang på over 14 år. Han gikk opp et halvt tonn dette året, og hans hudproblemer begynte å minke. Han havnet på forsiden av Time magazine og i en populær dokumentar «The Free Willy Story» på Discovery Channel. Mer enn 2 millioner mennesker besøkte Keiko i Oregon.
I 1997 begynte man å fore han med levende fisk for å nå sitt mål om å frigjøre Keiko i en inngjerdet bukt i Nord-Atlanteren før slutten av 1998. Etter lang diskusjon med forskjellige myndigheter i mange nordatlantiske land ble det bestemt at Keiko skulle returnere hjem til Island. Etter at et legepanel hadde erklært at Keiko var frisk og rask nok ble han den 9. september fraktet med et C-17 transportfly direkte fra Newport til Klettsvikbukta på Vestmannaeyjar, Island. Der ble Keiko plassert i en inngjerding inne i bukta. 
Etter 18 måneder var Keiko endelig klar til å slippe fri i den nå inngjerda bukta. Bukta har størrelsen av ca. 22 fotballbaner og en dybde på opptil 15 meter, noe som gjorde at Keiko kunne få trent på dykking. Det var på denne tiden han ble lært opp til å ignorere båter. Den eneste båten han skulle komme bort til var Ocean Futures. (De som var ansvarlige for Keikos tilbakevending fra Island).

Døde i Norge

Keiko døde av lungebetennelse 12. desember 2003 i Taknesbukta i Halsa, der han hadde holdt seg i noen måneder.
Miguel de Fuenllana

Biografi

Lite er kjent om Fuenllanas liv, men det er dokumentert at han døde i Navalcarnero og hadde røtter i distriktet Fuenllana i provinsen Ciudad Real. Han var blind fra fødselen og hadde sitt virke ved hoffet til kong Filip II og dronning Elisabeth av Valois.
Svømming under de britiske samveldeleker 1970

Svømming under de britiske samveldeleker  1970.  Svømming var en av flere sporter under British Commonwealth Games som ble arrangert i Edinburgh i Skottland i perioden 16. til 25. juli 1970.  Det var de niende lekene i det som kom til å bli Samveldelekene (Commonwealth Games) fra 1978. I lekene i 1970 ble det konkurrert i tjueni øvelser i svømming, femten for menn og fjorten for kvinner. Australia ble beste nasjon med atten gullmedaljer foran Canada med ni.
Stående armé

En stående armé, eller stående hær, er en armé som består av fulltidssoldater, som «står over», altså som ikke blir sendt hjem i fredstid. De skiller seg fra en militærreserve, som bare blir aktivert under krig eller naturkatastrofer. Stående hærer er som regel bedre utrustet, bedre trente og bedre forberedte for krisesituasjoner, avskrekkingsforsvar eller for krigssituasjoner.
Den ungarske kongen Matthias Corvinus hadde en stående hær fra 1460-tallet kalt Fekete Sereg, som var en uvanlig stor hær på denne tiden, og som vant en rekke slag og erobret deler av Østerrike, Wien (1485) og deler av Böhmen. Den første «moderne» stående hæren i Europa var janitsjarene til Det osmanske riket opprettet på 1300-tallet.
Steinan studentby

Steinan studentby er en studentby i Trondheim. Til tross for hva navnet skulle tilsi, ligger studentbyen i Vestlia, et kort stykke vest for Steinan-området. Steinan studentby tilhører Studentsamskipnaden i Trondheim (SiT) og blei oppført på begynnelsen av 90-tallet. Studentbyen består av 30 småhus og to blokker, samt et aktivitetshus og et treningsrom som kan benyttes av beboerne. I området mellom småhusa finnes det en volleyballbane der studenter ofte møtes i sommermånedene.
Steinan studentby er mindre sentrumsnært enn de andre studentbyene og har dessuten færre bussforbindelser. Campus Dragvoll ligger imidlertid bare 2 km unna, og det er kort vei til det populære turterrenget i den skogslendte Strindamarka. En Bunnpris-butikk ligger nærmest vegg i vegg med studentbyen, og 1 km i retning sentrum ligger Nardocenteret der det blant annet finnes legekontor, apotek, restaurant, frisørsalong, bakeri, kiosk og en Coop Mega-butikk.
Gedit

Egenskaper

Gedit inkluderer syntaksmerking og faner for å redigere flere filer i samme vindu. Det kan redigere filer over nettverk (takket være GNOME VFS-bibliotekene). Det støtter et fullstendig «angre»- og «gjør om»-system så vel som søk og erstatt.
Noen avanserte egenskaper inkluderer flerspråklig stavekontroll og et fleksibelt utvidelsesystem for å tillate å dynamisk kunne legge til nye egenskaper, for eksempel Snippets og integrering med eksterne applikasjoner.
Mindre egenskaper inkluderer nummerering, brakett-matching, seksjoner, merking av valgte linjer og automatisk sikkerhetslagring av filer.

Arkitektur

Skrevet for vindussystemet X og bruker GTK+ 3.0 og GNOME 3.0 programvarebibliotek. Gedit har en komplett GNOME integrasjon med støtte for dra og slipp mellom gedit og Nautilus (filutforskeren), og gjør bruk av GNOME sitt hjelpesystem, virtuelle filsystem og skriver-rammeverk.
Geotermisk energi

Energimengde

"99% av jorden er varmere enn 1000°C"
Anslag viser at 2,5 ganger menneskehetens energibehov slippes ut til verdensrommet.
Men alle former for utvinning medfører at energimengden som er tatt opp fra undergrunnen vanligvis overstiger den lokale varmeproduksjon. Det betyr at temperaturen etter noen tid (for eksempel 20 år) vil gå ned slik at utvinning må stoppes. Temperaturen vil da vanligvis stige igjen.

Hydrotermisk

Bergarter som viser nok porøsitet og permeabilitet i tillegg til høyere temperaturer kan brukes til hydrothermiske metoder.
Ved denne metoden benyttes minst to dype brønner (>1000 m). Med pumper bringes varmt vann opp fra en av brønnerene. Dette vannet avgir sitt energiinnhold og pumpes ned i den andre brønnen.

Forsterkede, geotermiske systemer (EGS)

Her trengs minst to dype brønner i krystalline bergarter. Vann sirkuleres ved hjelp av et system av borehull.
Ved å bore seg nedover til store dyp, er det mulig å varme opp vann ved hjelp av jordvarmen. Energien omdannes til elektrisk energi ved hjelp av geotermiske energiverk. Idag produseres det strøm fra jordvarme i rundt 25 land. Særlig på Island er dette utbredt og geotermisk energi er den viktigste energikilden.
Ođđasat

Ođđasat (norsk bokmål: nyheter) er et nyhetsprogram på samisk som har gått på NRK1 siden 2001. Programmet er på 14 minutter og sendes i 2019 hver ukedag seint på ettermiddagen. Programmet sendes også i Sverige (på SVT) og Finland (på Yle Fem).
Sendingen er en nordisk samproduksjon mellom NRK Sápmi, YLE Sápmi og SVT Sápmi, som alle leverer daglig innhold til sendingen. Hovedredaksjonen og sendested for Ođđasat er NRK Sápmi sin redaksjon i Karasjok. Programmet tekstes til norsk, svensk og finsk i de respektive landene programmet sendes.

Historikk

6. september 2018 skapte NRK Sápmi nok en gang historie, når de introduserte den sørsamisk-talende programlederen Vaino Rensberg som anker for nyhetssendingen Ođđasat. Inntil da var det kun nordsamisk-talende som hadde vært programleder for sendingen. Daværende direktør for NRK Sápmi Mona Solbakk uttalte da:
Jeg synes at det er så utrolig bra at vi endelig klarer å få til sørsamisk på «Ođđasat». Det er så viktig for oss at vi klarer å vise det mangfoldet vi har i Sápmi.
Da NRK markerte 10-års jubileet for Ođđasat i 2011, uttalte daværende sametingspresident Egil Olli:
"Ođđasat er en av de viktigste institusjonene for bevaringen og utviklingen av samisk språk og av det samiske samfunn."
Samarbeidet om en felles nordisk-samisk TV-sending startet i 2000 mellom  NRK Sápmi og SVT. Det første Ođđasat-programmet ble sendt direkte den 20. august 2001 og gikk samsendt mellom NRK1 og SVT2.
Programmet ble åpnet av Prinsesse Märtha Louise.
Daværende sjef for NRK Sámi Radio, Nils Johan Heatta og kringkastingssjef Einar Førde var ildsjelene bak programmet.
Kringkastingssjefens beslutning om å etablere den nordisk-samiske samsendingen gjorde at Førde både fikk sin egen samiske joik og et monument på utsiden av NRK Sápmis redaksjonslokaler i Karasjok.
Færøyske frimerker 1995

Færøyske frimerker 1995. Det ble utgitt i alt nitten frimerker av Postverk Føroya i 1995. Det var tjueførste året som Færøyene utga egne frimerker. I 1995 var det åtte utgivelser, 6. februar en serie på fire merker med gresshopper, 10. april to Nordenfrimerker og to Europa/CEPT-frimerker med tema fred og frihet, 12. juni tre frimerker med «nordisk kunst» og to merker med nord-atlantisk ravn, 12. september tre merker med tema hverdagsliv og 9. november to frimerker Katolske kirken.

Gresshopper

Kunstner: Astrid Andreasen.

Norden

Fotograf:Rúni Brattaberg

Europa CEPT: Fred og frihet

Kunstner: Bárður Jákupsson.

Nordisk kunst

Kunstner: Bárður Jákupsson(FR 272) og Frimod Joensen (1915-1997).

Nordatlantisk ravn

Design: Astrid Andreasen.

Hverdagsliv

Gravør: Czesław Słania

Olav den hellige

Gravør: Martin Mörck
Dødvektstap

Dødvektstap er i mikroøkonomi en betegnelse på tapet av samfunnsøkonomisk effektivitet som kan oppstå når markedet ikke er i økonomisk likevekt. Dødvektstapet kommer av at et marked utenfor likevekt vil føre til ineffektiv ressursutnyttelse – det blir ikke konsumert og produsert den mengden av et gode som gir størst mulig produsent- og konsumentoverskudd. Dødvektstap kan oppstå både om det produseres for mye eller for lite av et gode. Ved overproduksjon er den maksimale betalingsviljen større enn den minste akseptable salgsprisen, ved underproduksjon motsatt.
Dødvektstap kan forårsakes av slikt som monopolprising, eksternaliteter, skatter og avgifter, kvoter og pristak eller -gulv. Størrelsen på dødvektstapet avhenger av tilbudets priselastisitet og etterspørselens priselastisitet i området omkring dødvektstapet.
Konkurranseregulering har som hovedformål å redusere dødvektstapet i et marked.
Robin Hood's Bay

Stedsnavnet

Opprinnelsen til stedsnavnet er usikker, og det er tvilsomt at Robin Hood noen gang var i nærheten, særskilt da det er større sjanser for at han var en mytisk figur enn historisk. Det lokale navnet er Bay Town, «buktbyen», og har en historie som en smuglerby, således assosiert med lovløshet. En engelske ballade og legende forteller en historie om at Robin Hood møtte franske pirater som kom for å plyndre de lokale fiskernes båter og nordøstkysten. Piratene ble omringet og Robin Hood ga tilbake tyvegodset til de fattige i landsbyen som deretter ble kalt for Robin Hood's Bay.

Historie

I 1536 ble det notert at landsbyen hadde 20 fiskebåter og omkring 50 hus. Fiske var viktig for stedet fram til slutten av 1800-tallet. Stedet var tidligere også kjent for smugling. Da husene ligger svært nær hverandre, kunne smuglergodset rekkes fra et vindu til det neste dersom det ble razzia et sted. Viktigste næringsvei på 2010-tallet er turisme.
Chemin de Fer de l'État

Chemins de fer de l'État («statsbanene»), gjerne omtalt i Frankrike som réseau de l'État («Statens nettverk»), var et fransk jernbaneselskap.

Historie

Selskapet ble opprettet ved en regjeringsbestemmelse fra den tredje franske republikk den 25. mai 1878 om overtagelse av ti mindre og mislykkede jernbaneselskap i området mellom elvene Loire og Garonne. 18. november 1908 overtok selskapet også Chemins de fer de l'Ouest og i 1934 også Paris-Orléans sine baner i søndre Bretagne. På det meste opererte selskapet i hele området vest for en linje trukket fra Dieppe til Paris og deretter til Bordeaux. 1. januar 1938 ble selskapet fusjonert med de øvrige franske jernbaneselskapene ved etableringen av Société Nationale des Chemins de fer Français (SNCF).
Flaktårn

Flaktårn (tysk: Flakturm) var store betongkonstruksjoner som dels fungerte som beskyttelsesrom, dels som plattform for luftvernkanoner (tysk: FLugAbwehrKanone – FLAK). 
De ble reist i Tyskland under andre verdenskrig for å beskytte nøkkelområder mot alliert bombing.  Noen av tårnene hadde vegger opptil 3,5 meter tykke, og ble regnet som usårbare mot konvensjonelle våpen.
Hvert tårnkompleks hadde et G-tårn (kanontårn) og et L-tårn (ildledningstårn).  Bevæpningen var alt fra 20 mm til 128 mm kanoner.
Mange av tårnene står fremdeles.
NM i kickboksing 2002

NM i kickboksing 2002 ble arrangert 29.-30. april i Oslo.
Kongepokalene ble vunnet av Cecilia Brækhus og Trond Balestrand.
Latvias bank

Latvias bank (latv: Latvijas Banka) er sentralbanken i Latvia. 
Republikken Latvia ble erklært selvstendig 18. november 1918. Noe av det første som ble gjort var å beskrive hvordan finansnæringen skulle se ut, og å definere landets valuta. 
7. september 1922 ble sentralbankloven vedtatt, der Latvias bank fikk retten til å utstede landets valuta. Samme år ble den latviske laten innført. Den erstattet den latviske rubelen, slik at 50 rubler tilsvarte 1 lat. 
Etter bruddet med Sovjetunionen i 1990–91 ble sentralbankens posisjon bekreftet ved to lover; «Om bankene» og «Om Latvias bank». Disse to lovene ble egentlig vedtatt i 1990, før bruddet med Sovjetunionen, men ble vedtatt på nytt (bekreftet) i 1992. Lovene definerer sentralbanken som en uavhengig, selvstendig sentralbank, med eksklusiv rett til å utstede penger, overvåke landets banknæring, utøve statens pengepolitikk og forvalte statskassen. 
Ifølge «Om Latvias bank» skal sentralbankens styre bestå av en formann, en viseformann og 6 medlemmer. 
Siden Latvia er medlem av EU er også sentralbanken medlem av ESSB – Det europeiske systemet av sentralbanker og Eurosamarbeidet. På denne måten har banken innflytelse på pengepolitikken og den økonomiske politikken både i Latvia og i EU.
I likhet med EU for øvrig er hovedmålsettingen stabil inflasjon. Dette er også i tråd med loven «Om Latvias bank». I tillegg skal sentralbanken bidra til makroøkonomiske vilkår som bidrar til en bærekraftig økonomisk vekst som er stabil over tid. 
Sentralbanksjef er pr juli 2018 Ilmārs Rimšēvičs. Han har sittet siden 2001.
Cybersquatting

Cybersquatting på Internett vil si å registrere, omsette eller bruke et domenenavn i den hensikt å profittere på goodwill tilknyttet et varemerke som tilhører en annen. Domenehaien tilbyr deretter domenet til personen eller selskapet som eier varemerket til en oppblåst pris.
Uttrykket stammer fra det engelske ordet «squatting», som betyr å okkupere uten tillatelse et forlatt eller ubrukt område eller bygning som eies av en annen, som for eksempel husokkupasjon. Cybersquatting er imidlertid litt forskjellig, i og med at de «okkuperte» domenenavnene (som regel, men ikke alltid) blir betalt for av domenehaien gjennom registreringsprosessen. Domenehaien forlanger vanligvis priser som er betydelig høyere enn hva de selv betalte for domenenavnet. Noen domenehaier legger ut nedsettende kommentarer om personen eller selskapet domenet er ment å representere, i et forsøk på å «oppmuntre» vedkommende person eller selskap til å kjøpe domenenavnet fra dem. Andre legger ut betalte lenker via Google og andre annonseringsnettverk til det (legitime) nettstedet brukeren mest sannsynlig ønsker, for på den måten å få avkastning på squattingen.
Som tilfellet er med mange andre kontroversielle emner, så er det de som hevder at grenselinjen mot cybersquatting er vanskelig å trekke, og at praksisen er i samsvar med en kapitalistisk etikk og et fritt marked.
Cybersquatting er et av de mest løselig anvendte begrepene innen immaterialretten vedrørende domenenavn, og det blir ofte feilaktig brukt om kjøp og salg av generiske domenenavn, så som eksempel.com.
Rush Island kullkraftverk

Rush Island kullkraftverk er et kullkraftverk i Jefferson County, delstaten Missouri i det sentrale USA. Det har en installert produksjonskapasitet på 1.890 MW, fordelt på 3 like store blokker / turbiner. Operatør er Wisconsin Energy og Ameren Co.
Anlegget ble bygget ut i årene 1975–1977. Brenselkilden er sub-bitumenøst kull, som det brennes om lag 5,3 mill. tonn av årlig. Årsproduksjonen av kraft er inntil 9,4 TWh.
I 2006 hadde hele anlegget utslipp på 6,828 mill. tonn CO2.
Sjoddi

Sjoddi (fra engelsk: shoddy; revne ullfiller) er et materiale lagd av opprevne filler av ull. Stoffet blir framstilt gjennom resirkulering ved å rive i stykker gamle tekstiler av ull slik at fibrene kan spinnes til nytt garn. Sjoddi brukes også som mykt fyllmateriale og vatt, for eksempel i vattepper, sittemøbler, madrasser, dukker med mer.
Sjoddiindustrien i England oppstod tidlig på 1800-tallet og var sentrert i West Yorkshire, omkring byene Batley, Morley, Dewsbury og Ossett. Her var det i år 1860 80 firmaer med 550 arbeidere som sorterte innsamlede ulltekstiler, og disse ble solgt videre til sjoddifabrikkene som det var om lag 130 av i West Riding. Også i Norge var det en betydelig produksjon av sjoddi på slutten av 1800-tallet og første halvdel av 1900-tallet. 
Ullfibrene i sjoddi er ofte skadet og kortere enn ordinære ullfibre, og kan da gi ull av dårligere kvalitet som ikke er egnet til toving. Sjoddi av førsteklasses ull kan likevel ha en bedre kvalitet enn ny ull som ved klassifisering er satt til en lavere grad. I midten av viktoriansk tid var USA og Canada et stort eksportmarked for sjoddiull. En vanlig bruk av materialet var uniformer for soldater og tepper.

Etymologi

Betegnelsen shoddy har på engelsk fra 1862 også fått en overført betydning om noe av dårlig kvalitet, særlig grunnet referanse til den amerikanske borgerkrigen grunnet kvaliteten på forsyninger til hæren. Betegnelsen stanmer muligens fra et provinsielt ord fra Yorkshire som har ukjent opprinnelse.